# Ferrocarrils Econòmics

Ferrocarrils Econòmics (FESA) era una companyia ferroviària que es va constituir per promoure la línia Tortosa - la Cava, també coneguda com a Lo Carrilet de la Cava o Carrilet del Delta de l'Ebre, d'ample mètric que va unir Tortosa i la Cava i altres poblacions del Delta de l'Ebre entre els anys 1926 i 1967.

## Història

Ferrocarrils Econòmics, finançada pel Banc de Tortosa, es va constituir el 1924 i la concessió del ferrocarril li va ser aprovada per les Corts el 23 d'octubre de l'any 1924, amb l'objectiu de transportar l'arròs que es conreava al delta fins a la capital del Baix Ebre.
L'11 d'agost de l'any 1926 va inaugurar el primer tram de la línia entre Tortosa i Amposa i el 1927 s'enllestí la perllongació fins a la Cava, amb un recorregut total de 27 quilòmetres. FESA va adquirir part del material rodant inicial (deu vagons de passatgers i dues màquines) a la Companyia de Tramvies i Ferrocarrils de Valància.
Amb rapidesa, el tren reemplaçà les barques que pujaven l'arròs del Delta fins a Tortosa i precipità la fi del vaporet Anita que, des del 1915, feia la línia del riu. Als anys 30, la línia funcionava a ple rendiment, i la companyia fins i tot va haver de comprar més màquines i cotxes per poder abastar tota la demanda, tant de passatgers com de mercaderies; va arribar un moment en què no hi havia prou maquinària per satisfer el transport.

### Declivi de l'empresa

Durant la Guerra Civil la línia fou col·lectivitzada per la CNT i la UGT. Acabada aquesta, calgueren uns deu anys de reparacions per assolir el nivell de servei prebèlic. Passat un ressorgiment inicial de la demanda, als anys 50 la competència del transport per carretera inicià el declivi de la companyia.
La interrupció de les subvencions de l'Estat el 1963 precipità que FESA renunciés a la concessió i que aquesta fos traspassada a l'empresa estatal Feve l'1 de març del 1964, tancant el carrilet quatre anys més tard. Del material rodant només se'n salvà una locomotora de vapor, del 1890, que des del 1968 s'exposa com a monument al parc Teodor González de Tortosa i l'automotor Billard que passà a una línia de via estreta de València.

## Referències

* ↑ «El Trenet de Valencia (1888-2000): La dimensión histórica y tecnológica de un transporte público» (en castellà). Scripta Nova, núm. 69 (13). Universitat de Barcelona, 01-08-2000. [Consulta: 6 maig 2012].
* ↑ «La Mequinensa de Jesús Moncada». Arxivat de l'original el 2006-02-15. [Consulta: 7 setembre 2007].
* ↑ Vallès, Edmon. Història gràfica de la Catalunya contemporània, 1888/1931: De solidaritat catalana a la mancomunitat, 1908-1916. Edicions 62, 1975, p. 161. ISBN 8429710256.
* ↑ Grau i Pujol, Josep M.T. «Documents menors per a l'estudi del ferrocarril a l'Arxiu Històric de Tarragona». Butlletí d'Arqueologia industrial i de museus de ciència i tècnica (Terrassa), núm. 56, 05-05-2004. [Consulta: 6 maig 2012].

## Bibliografia

* Carles Salmerón i Bosch El Tren del Delta de l'Ebre: història del ferrocarril Tortosa - La Cava Barcelona: Generalitat de Catalunya-Terminus, 1989. ISBN 84-404-4140-1

## Enllaços externs

* Breu història del carrilet
* Tancament de la línia Arxivat 2010-09-28 a Wayback Machine.